**Qazaxıstan sovetlər dövründə**

**Plan:** Giriş

1.SSRİ-nin təşkili. 20-30-cu illərdə qazax xalqının sosial-iqtisadi vəziyyəti.

2.Qazaxıstan ikinci dünya müharibəsi və bərpa illərində.

3.SSRİ-nin dağılması ərəfəsində Qazaxıstanda ictimai-siyasi vəziyyət.

**ƏDƏBİYYAT:**1.İsmayılov İ. Türk dünyası XX əsrin 90-cı illərində. Bakı, Zaman, 2001 2.Məmmədli N. Mərkəzi Asiyanın türk dövlətləri vəTürkiyə. Bakı,2005

3.Məmmədov Z. Ən yeni iqtisadiyyat : monetar siyasət, finanas kapitalının qloballaşması, media və Türkiyə iqtisadiyyatı. Bakı,Qanun,2001

4.Əliyev A., Qasımov N. “İpək yolu” bəşəriyyətin tərəqqi yoludur. Bakı, Səda,1999

5.Nazarbayev N. Yüzyılların kavşağında. A.,Bilig,1997

6.Saray M. Yeni Türk Cümhuriyyetleri tarihi. A.,Bilig,1999   
7.Özdemir,Emin. 20.Yüzyılın Başlarında Kazakistanda Fikir Hareketleri,Yayınlanmamış Doktora Tezi, Gazi Üniversitesi Sosyal Bilimler Enstitüsü,Ankara,2007  
8.Hayit,Baymirza,Milli Türküstan Hürriyet Davası,Çev. Timur Kosaoğlu, Ankara,2004  
9.Hayit,Baymirza, Türküstan Devletlerinin Milli Mücadeleleri Tarihi. TTK, Ankara, 1995

10. Əli Şamil.Тürkçülüyün qurbanları (Qazaxıstan) ,Bakı,«Elm və təhsil», 2013

11.Qurbanov R.Türk xalqlarının tarixi. II cild, Bakı, 2011

Şimaldan Rusiya Federasiyası, çənubdan Türkmənistan ,Özbəkistan və Qırğızıstan respublikaları, şərqdən Çin Xalq Respublikası qərbdən Xəzər dənizi ilə hüdudlanır. Ərazisinin böyüklüyünə görə (2.724.900 km2) Türk dövlətləri arasında birinci, dünya dövlətləri arasında isə doqquzuncu sıradadır. Bu ərazidə Fransa, Portuqaliya, İspaniya, İtaliya, Yunanıstan, Norveç və Finlandiya kimi Qərbi Avropanın bir sıra ölkələrini yerləşdirmək olar. Qazaxlar Türklərin Qıpçaq boyunun ən geniş hissəsini təşkil edirlər. Qazaxıstandan başqa 30-dan artıq ölkədə Qazax Türkləri yaşayır (Qazaxıstanda 11 milyon, digər ölkələrdə 5 milyon nəfər). Qazax sözü “sərt, müstəqil, igid” mənasını daşıyır. Müasir Qazax Türklərinin mənşəyi 1400-cü illərə qədər gedib çıxır. Hələ 14-cü əsrə qədərki dövrlərdə Qazax torpaqlarında bir çox Türk dövlətləri mövcud olmuşdur. XIV əsirdə isə müxtəlif Türk tayfalarının bir araya gəlməsi Orta Asiyada yeni bir boy əmələ gətirmişdir. Qazax bozqırları da daxil olmaqla e.ə.5000-1200-cü illər arası bu ərazilərdə Afanesova, Andronov və Karasuk kimi mədəniyyətlər mövcud olmuşdur. Sonrakı dövrlərdə isə Qazax çöllərində ardıcıllıqla Sak, Xion, I Göytürk Xaqanlığı, Qərbi Göytürk imperatorluğu, Xəzər və Bolqar, II Göytürk xaqanlığı, Türkeş dövləti, Ərəb, Karluk və Kimek, Qaraxanlı dövləti, Oğuz Yabgu, Qıpçak, Böyük Səlcuq imperatorluğu, Xarəzmşahlar dövləti, Monqol hakimiyyəti və Qızıl Orda dövlətinin mədəniyyəti mövcud olmuşdur. Qızıl Orda dövlətinin süqutundan sonra Dəşti-Qıpçaq bölgəsində mövcud olan Türk qövmləri Noqay xanın ətrafında toplaşaraq Noqay xanlığını yaratdılar. Daha sonra Qazax xanlığına çevrilən bu xanlıq 1465-ci ildən 1847-ci ilə qədər Qırğız bozqırlarındakı Türk qövmlərinin də ortaq adı olmuşdur. Qazax xanlığı hal-hazırkı Qazax torpaqlarını əhatə edən üç hissədən: Böyük Yuz, Orta Yuz və Kiçik Yuzdan ibarət idi. Qızıl Orda dövlətinin süqutundan sonra Dəşti-Qıpçaq bölgəsində mövcud olan Türk qövmləri Noqay xanın ətrafında toplaşaraq Noqay xanlığını yaratdılar. Daha sonra Qazax xanlığına çevrilən bu xanlıq 1465-ci ildən 1847-ci ilə qədər Qırğız bozqırlarındakı Türk qövmlərinin də ortaq adı olmuşdur. Qazax xanlığı hal-hazırkı Qazax torpaqlarını əhatə edən üç hissədən: Böyük Yuz, Orta Yuz və Kiçik Yuzdan ibarət idi. 1900-cü illərdə xeyli sayda rus Qırğız bozqırlarına köçürüldü. 1906-cı ildə Orta Asiyanı Rusiyaya bağlayan dəmir yolunun çəkilişləri başa çaatdı.1912-1917-ci illər arasında Orta Asiyada rus hökumətinə qarşı qiyamlar baş verdi və 1917-ci ildə Rusiyada çar hakimiyyətinin süqutu ilə əlaqədar Orta Asiyada müstəqillik dövrü başladı. Rusiya müsəlmanlarının IV qurultayı 1917-ci ilin noyabrında paytaxtı Kokand olmaqla Türküstanın muxtariyyətini elan etdi. Qurultayda A.Bukeyxanov, D.Dostməhəmmədov, M.Tınışpayev, H.Qabbasov və digərlərinin başçılığı altında ALAŞ milli qazax partiyasının formalaşmasının başa çatması elan olunmuşdu. "Alaş" partiyasının rəhbərləri. Əhməd Baytursunov, Əlixan Bukeyxanov, Miryaqup Dövlətov 1917-ci ilin dekabrında A.Bukeyxanovun başçılığı altında ALAŞ-QRDA Muxtar qazax hökuməti təşkil edilmişdi. 1917-1920 -ci illər arasında keçmiş qazax juzları birləşərək “Alaş Orda dövləti”ni qurdular. Paytaxtı Şumey olan bu dövlət üç il yaşadı. Bolşeviklərin başı öz hakimiyyətlərini möhkəmləndirmək işinə qarışdığından, hələ ki, bu “hərc-mərcliyə” dözürdülər. 1920-ci ildən sonra ruslar hakimiyyəti ələ keçirdilər və bu tarixdən sonra Qazaxıstanda SSRİ dövrü başladı. Bugünkü Qazaxıstan ərazisində qurulan Sovet Sosialist Respublikasını ruslar yanlış olaraq Qırğızıstan Muxtar SSR-i adlandırmışdılar. Bu səbəbdən də 1925-ci ildə ittifaq rəhbərliyi bu yalnışlığa düzəliş verərək Qırğızıstan Muxtar SSR-i adını Qazaxıstan Muxtar SSR-i ilə dəyişdirdi. İlk illərdə Orenburq şəhəri də Qazaxıstanın ərazisinə daxil idi, lakin sonradan Rusiyaya birləşdirildi. 1936-cı ildə respublikanın rəsmi adındakı “muxtar” ifadəsi ləğv olundu və ölkə Qazaxıstan Sovet Sosialıst Respublikası adlndırıldı.

Orta Asiyada mülkədar torpaq sahibliyi 1925-1927-ci illərin torpaq-su islahatına qədər mövcud idi. Torpaq-su islahatları torpaq və su üzərində yerli əhali ilə buraya köçürülmüş kəndlilərin hüquqlarını bərabərləşdirdi. Orta Asiyada xalq təsərrüfatının bərpası yalnız 1927-1928-ci illərdə başa çatdırıldı. Sənayeləşdirmə birinci növbəli vəzifə kimi hələ 1925-ci ilin sonunda irəli sürülmüşdü. Ənənəvi sənayeləşdirmədən fərqli olaraq SSRİ-də sənayeləşdirmənin agır sənayenin inkişafından, istehsal vasitələri istehsalından başlanması nəzərdə tutulurdu. Bu xətt “sosialist sənayeləşdirməsi” adlandırılırdı. Onun başlıca məqsədi ölkənin sosial-iqtisadi geriliyini aradan qaldırmaqdan, iqtisadi cəhətdən xaricdən asılılığı yox etməkdən, ilk növbədə baza sənaye sahələrini inkişaf etdirməkdən ibarət idi.

1928-37-ci illərdə Qazaxıstan sənayesinin inkişafına Sovet büdcəsindən 2 mlrd. rubl vəsait ayrılmışdı. Bunun da nəticəsində burada 200-dək iri sənaye müəssisəsi yaradıldı. Bunların ən böyükləri qismində Çimkənd Qurgusun, Balxas misəridən zavodlarını, Karaqanda kömür mərkəzi və Türküstan- Sibir dəmiryolunun çəkilişini göstərmək olar. Qazaxıstanda ikinci beşillikdə 120 iri sənaye müəssisəsi tikilmişdi. Əlvan metallurgiya məhsulları təxminən üç dəfə artmışdı. Emba, Aktyubinsk neft rayonlarında neft hasilatı təxminən 2 dəfə çoxalmışdı. Karaqanda hövzəsi kömür hasilatını 5,5 dəfə artırmışdı. Ümumittifaq sənaye istehsalında Qazaxıstanın rolu xeyli yüksəlmişdi. O, SSRİ-də qurğuşun hasilatında birinci yerə, neft hasilatında ikinci yerə, daş kömür hasilatında üçüncü yerə çıxmışdı. Qazaxıstan SSRİ-nin mühüm yeyinti sənayesi mərkəzlərindən birinə çevrilmişdi. Respublikanın ərazisində 1000 km yeni dəmiryol xətti çəkilib istifadəyə verilmişdi, təxminən 1000 km dəmiryol xətti isə çəkilməkdə idi.

Bütövlükdə Orta Asiya sənayesinin inkişafı İkinci Dünya müharibəsi illərinə təsadüf edir. Müharibə illərində SSRİ-nin qərb ərazilərindən Qazaxıstan ərazisinə 140 sənaye müəssisəsi və 1 mln. adam köçürüldü. Müharibə illərində həmçinin yeni zavodlar, mədən və şaxtalar tikildi. Sənayeləşmə gedişində ciddi səhvlərə də yol verilmişdi. İlk növbədə sənayeləşmə kütlələrin, xüsusən kəndlilərin dilənçiləsməsi hesabına aparılmısdı. əkinci, sənayeləşmə, xüsusən agır sənayenin inkişafı çox sürətlə aparılmışdı. Bu da əhalinin istismarı hesabına edilmişdi. Üçüncüsü, sənayeləşmə siyasəti SSRİ-nin totalitar dövlət kimi formalaşmasının başlıca şərti olmuşdur. Dördüncüsü, sənayeləşmə Sovet imperiasının müstəmləkəçilik siyasətini daha da gücləndirmişdi. Ucqarlar, o cümlədən türk xalqları yaşayan ərazilər sənaye üçün xammal mənbəyinə çevrilmişdilər.

20-ci illərdə həyata keçirilən tədbirlərdən biri də kollektivləşdirmə siyasəti idi. Burada məqsəd fərdi kəndli təsərrüfatlarını kolxoz və sovxozlarda birləşdirmək, dövlət idarəçiliyinə verməkdən ibarət idi. 1929-cu ildən başlanan bu proses çox ağrılı keçmiş və faciəli nəticələrə gətirib çıxarmışdır. Kollektiv təsərrüfatların təşkilinin könüllülük prinsipləri əsasında həyata keçirilməsi bildirilsə də, lakin işdə onlar zoraki yolla təşkil edilirdi. Kolxoza üzv olmaq istəməyənlər qolçomaqlıga salınır, həbs edilir, istehsal vasitələrindən məhrum edilirdilər. Kollektivləşdirməni ilk növbədə başlıca taxıl rayonlarında- Şimali Qafqazda, Volqaboyunun bəzi rayonlarında həyata keçirmək tələb olunurdu. Bu yerlərdə kollektivləşdirmə 1930-cu ilin payızı, yaaxud 1931-ci ilin yazında başa çatdırılmalı idi. Digər rayonlar üçün də bu cür “ikili” müddətlər göstərilirdi. Başlıca məqsəd aşağı pillələrdəki fəalların kollektivləşdirməni birinci müddətdə, hətta ondan əvvəl yerinə yetirməyə səy edəcəklərini gözləmək idi. Bu, baş tutsa idi partiya rəhbərliyinin qələbəsi kimi qəbul olunacaqdı. Əgər bu baş tutmasa, kəndlilərin narazılıgı genişlənsə, bütün nöqsanlarda yerlərdə əyintilərə yol verənləri günahlandırmaq olar, partiya rəhbərləri isə günahsız qalardılar. Çox yerlərdə on minlərlə ortabab kəndlilər də qolçomaqlığa salınmışdılar. Bəzi rayonlarda kolxoza girməkdən imtina etdiyinə görə ortabab kəndlilərin 80 faizi qolçomaq əlaltısı kimi mühakimə olunmuşdu. Minlərlə adam soyuq vaqonlarda Urala, Sibirə, Qazaxıstanın şaxtalı ərazilərinə göndərilmişdilər. Təqribi hesablamalara görə bu qəbildən repressiyalara məruz qalanların sayı 10 milyondan çox olmuşdu. Orta Asiya respublikalarında da kollektivləşmə prosesi başlandı. İlk növbədə aqrar sahədə kollektiv təsərrüfatlar yaranmaga başlamışdı. 1929-1930-cu illərdə Qazaxıstanda heyvan sürüləri, torpaq sahələri və mülkiyyət iri sahibkarlardan müsadirə olunaraq kəndlilərə verildi. Həmçinin, Çar Rusiyası tərəfindən kazaklara verilmiş Qazaxıstan torpaqları geri alınaraq kəndlilərin ixtiyarına verilirdi. Ümumilikdə 1929-cu ildən sürətlə həyata keçirilən kollektivləşmə prosesi nəticəsində 1937-ci ildə artıq, 97,5 faiz təsərrüfat kolxozlarda birləşdirildi,əkin sahələri isə 1,5 dəfə artırıldı. Bununla yanaşı, bu proses heyvanların kütləvi sayının kəskin aşağı düşməsinə səbəb oldu ki, bu da 1929-33-cü illərdə ölkədə aclığın yaranmasına səbəb oldu. Sosialist sənayeləşdirmə və kollektivləşdirmə siyasəti Qazaxıstan üçün ağır nəticələr verdi. 30-cu illərdə dəhşətli aclıq nəticəsində qazax əhalisi ölkəni tərk edərək Çinə və digər Qrta Asiya ölkələrinə köçdülər. 1932-ci il aclığı zamanı qazaxların böyük bir hissəsinin məhv olması nəticəsində yerli əhali aparıcı etnos funksiyasını itirmiş oldu. Keçmiş SSRİ respublikaları içərisində yalnız Qazaxıstanda yerli əhali ümumi əhalinin sayında azlıq təşkil edirdi.

Düsmən hücumuna məruz qalan Qərb rayonlarından sənaye və digər obyektlərin, əhalinin Şərqə köçürülməsi tədbirləri həyata keçirilmişdi. Bu işə rəhbərlik edən xüsusi Köçürmə Şurası yaradılmışdı. 1941-ci ildə 1500-dən artıq müəssisənin avadanlıgı, fəhlə kollektivləri cəbhəboyu rayonlardan Şərqə köçürüldü. Köçürülmüş avadanlıq tikintilərə və işləyən müəssisələrə göndərilir, beləliklə, köçürülmüş zavodların bərpa edilməsi və işə salınması sürətlənirdi. 1941-1942-ci illərdə ölkənin içərilərinə 25 milyona yaxın adam, 2 mindən artıq sənaye müəssisəsi, 14 milyona yaxın qaramal, 11 min traktor və sairə köçürülmüşdü. Ümumiyyətlə, Şərq bölgələrində 2593 sənaye müəssisəsi tikilmiş və yenidən qurulmuşdu. 1942-ci ilin ortalarında hərbi ləvazimat istehsalının dörddə üçü bu bölgələrin payına düşürdü. Uralın, Qərbi Sibirin, Qazaxıstanın və başqa rayonların metallurgiya zavodları hər növ qara və əlvan metallar istehsalını artırmışdılar. Maqnitoqorskda 4 ay ərzində Avropa miqyasında ən böyük domna peçi tikilib işə salınmışdı. Qısa müddətdə Cənubi Uralda boksit, Qazaxıstanda volfram, molibden, mis, Tatarıstanda neft yataqları aşkar edilib mənimsənildi. Hərbi sənayedə yeni texnologiyalar təklif olundu.

Almaniyaya qarşı müharibədə Qazaxıstan vətəndaşları da digər sovet xalqları kimi fəal iştirak etmişlər. Müharibə dövründə Qazaxıstanda 20-dən çox atıcı diviziya və digər birləşmələr yaradılmışdı. Qazaxıstan əhalisindən 74, 75, 81, 105, 106, 310, 312, 314, 316, 328, 387, 391 və digər diviziyalar təşkil olunmuşdu. Müharibə illərində Qazaxıstanda yeni sənaye müəssisələrinin tikintisi davam etdirildi. Müharibənin ilk 2 ili ərzində Qazaxıstanda 25 mədən, 11 əlvan və qara metallurgiya obyekti, 19 yeni kömür şaxtası, 4 neft çıxarma və neft emalı zavodu fəaliyyətə başladı. 1942-1943-cü illərdə dəmiryolunun tikintisi davam etdirilirdi.Makat-Orsk və Akmola-Maqnitoqorsk xətlərinin tikintisi başa çatdırıldı. Müharibə illərində Qazaxıstan bütün ölkədə misin 30 faizini, polimetal ərintisinin 70 faizini, qurğuşun istehsalının isə 85 faizini verirdi. Son dərəcə çətin olan belə bir şəraitdə ordunu və arxa cəbhəni təmin etmək məqsədilə əkin sahələrini genişləndirmək, kənd təsərrüfatı istehsalını artırmaq üçün ölkənin şərq rayonlarının kolxozçuları və sovxoz fəhlələri fədakarlıqla çalışırdılar. 1942-ci ildə şərq rayonlarında əkin sahəsi 2,2 milyon hektar artdı. Müharibə illərində Qazaxıstanın kənd təsərrüfatı ölkəyə 30,8 milyon pud çörək, 14,4 milyon pud kartof və tərəvəz, 15,8 milyon pud ət, 319,4 min ton süd vermişdi. Qazaxıstan müharibədən əvvəlki dörd ilə nisbətən müharibənin dörd ili ərzində dövlətə 22 milyon pud çox taxıl verdi, ət təhvilini isə bu müddətdə iki dəfə çoxaltdı. 1944-cü ildən dövlət tədarükü artdı ki, bu da əhalinin ərzaqla təmin edilməsini yaxşılasdırmağa imkan verdi.

Belə uğurların əldə olunmasında respublikanın qadınlarının və yeniyetmələrinin rolu böyük olmuşdur. Qadınların nisbi çəkisi sənayedə 50 faiz, yüngül və yeyinti sənayesində 80-90 faiz təşkil edirdi. Hərbi xidmət yasına qədər olan yeniyetmə və gənclər sənayedə çalışan fəhlələrin 35-40 faizini təşkil edirdi. Qazaxıstanın əsas işçi qüvvəsini köçürülənlər təşkil edirdi. Müharibənin əvvəlində əmək Orduları yaradılmışdı ki, respublika üzrə bunların sayı 700 min nəfərə çatırdı. Bunlardan cəmi 200 min nəfərini qazaxlar təşkil edirdi. 1943-1944-ci illər-də Qazaxıstana bir sıra xalqlar sürgün olunmuşdular ki, onlar da əmək Ordularına cəlb olunurdular. Onlara yeni yaşayış yerlərini tərk etmək qadağan olunmuşdu.Döyüş qəhrəmanlıqlarına görə yüzlərlə qazaxıstanlı medal və ordenlərlə təltif olunmuş, 500 nəfəri isə Sovet İttifaqı Qəhrəmanı adını almışdır ki, bunlardan da 2-si qadındır, 4 nəfər qazaxıstanlı-T. Begeldinov, S. Luqanskiy, Ə. Pavlov və L. Beda 2 dəfə Sovet İttifaqı Qəhrəmanı adına layiq görülmüşlər. Bir çox qazaxıstanlı partizanların tərkibində düşmənin arxa cəbhəsində döyüşmüşdür. Müharibə illərində döyüş texnikasının hazırlanması məqsədilə Qazaxıstan vətəndaşlarından 480,3 milyon manat pul toplanmışdı.

Müharibədən sonrakı illərdə Qazaxıstan SSRİ-nin xalq təsərrüfatının bərpasında fəal iştirak etmişdir. 50-60-cı illərdə Qazaxıstanda 900-dən çox iri sənaye müəssisəsi və sexi tikilib işə salındı. Ust-Kamenoqorsk titan-maqnezium kombinatının, Pavlodar alüminium və alüminium oksidi zavodunun, Şərqi Qazaxıstanda sink zavodunun, Turqay boksit mədənlərinin yaradılması, mövcud əlvan metallurgiya müəssisələrinin yenidən qurulması və genişləndirilməsi ölkədə əlvan metal istehsalında Qazaxıstanın rolunu daha da artırdı. Karaqanda metallurgiya kombinatı tikildikdən sonra Qazaxıstan qara metallurgiyanın da mühüm bazasına çevrildi. Turqay düzündəki nadir dəmir filizi yatagı əsasında ildə 26,5 milyon ton filiz verən Sokolovo-Sarbay filizsaflasdırma kombinatı yaradıldı. Bu kombinat Cənubi Ural və Qazaxıstan qara metallurgiya sənayesinin əsas xammal bazasına çevrildi. Karaqanda və Ekibastuz kömür hövzələrində yeni şaxtalar tikildi. Respublikada sənaye məhsulu istehsalı 2,1 dəfə artdı.

50-60-cı illərdə Sovet İttifaqında xam və istifadəsiz torpaqların istifadə edilməsi proqramı həyata keçirildi. Qazaxıstanda bu müddətdə 4 milyon hektardan çox xam torpaq əkin üçün yararlı hala gətirilməli idi. Bu məqsədlə respublikaya minlərlə insan köçürüldü.

60-80-ci illərdə Qazaxıstan Kommunist partiyasına Dinmuxamed Kunayev rəhbərlik etmişdir. Onun dövründə də respublikada sənayeləşmə davam etdirildi, Alma-Atada, Karaqandada, Ekibastuzda, Pavlodarda iri müəssisələr, energetika obyektləri, dəmir və avtomobil yolları tikildi. Qazaxıstana digər respublikalardan köçürmələr davam etdirilirdi, lakin, Kunayev qazax rəhbər kadrlarının irəli çəkilməsinə kömək edirdi.

Tarixin müxtəlif dövrlərində Qazaxıstanın demoqrafik vəziyyəti dəyişib. 30-cu illərin aclığı,37-38-ci il represiyasının qurbanlarının buraya yerləşdirilməsi bu səbəblərdən olmuşdu. 1935-40-cı illərdə Qərbi Ukrayna, Belorusiya və Litvadan 120 minə yaxın polyak bura deportasiya olunmuşdu. II dünya müharibəsi illərində Volqaboyundan almanlar, Qafqazdan çeçenler və inquşlar və s.əhali buraya köçürülmüşdü. 50-60-cı illərdə isə Rusiyadan xeyli əhali Xam torpaqlara göndərilmişdi. Nəticədə: 1926-cı ildə qazaxlar əhalinin 57,1 %1939-cu ildə 38%,1959-cu ildə isə 30% təşkil edirdi. II Dünya müharibəsi ərzində çətin günlər keçirən və əhalisinin sayında böyük azalma nəzərə çarpan Qazaxıstan Sovet Sosialist Respublikası, Sovetlər birliyinin mövcud olduğu zaman ərzində sovet əkinçilik siyasətinin tətbiq olunduğu bir mərkəz oldu. Təxminən ötən əsrin 60-cı illərinə kimi Qazaxıstan heyvandarlıq (xüsusilə qoyunçuluq) təsərrüfatı ilə fərqlənən bir ölkə idi.

50-ci illərin sonunda qazax etnosu Qazaxıstan əhalisinin cəmi 30 faizini təşkil edirdi. 70-ci illərdən başlayaraq Qazaxıstanda yerli əhalinin sayı tədricən artmaga başladı ki, bu da etnik balansın dəyişməsi ilə nəticələndi. Yalnız 1989-cu ildə qazaxlar öz tarixi vətənlərində üstünlük təşkil etməyə başladılar. 1989-cu il SSRİ əhalisinin siyahıya alınmasına görə ikinci böyük etnik qrup olan ruslar Qazaxıstan əhalisinin 37,8 faizini təşkil etmişlər. Respublikanın yeddi vilayətində isə ümumiyyətlə, rusların sayı qazaxlardan çox olub. SSRİ-nin dağılması və Qazaxıstanın müstəqillik əldə etməsindən sonra, buraya müəyyən səbəblər ucbatından köçürülmüş xalqlar öz ata-baba yurdlarına qayıtmağa başladı ki, bu da etnik mənzərənin köklü formada dəyişilməsinə gətirib çıxardı. Lakin Qazaxıstan yenə də əvvəlki kimi çoxmillətli respublika olaraq qalır.

İmperiyanın çökməsi ərəfəsində Qazaxıstanda da yaranmaqda olan ümumxalq narazılığı özünü açıq formada büruzə verməsə də müstəmləkəçilik və sistemli assimliyasiya siyasətinə etiraz hərəkatının başlanması üçün fürsət 1986-cı ilin sonlarında yarandı. Uzun illər Qazaxıstan Kommunist Partiyasına rəhbərlik etmiş Dinməhəmməd Kunayev vəzifədən azad edildi. Qazaxıstanın müasir tarixinin tanınmış simalarından olan D.Kunayevi “idarəetmədə rüşvətxorluq və bürokratiyaya yol verməkdə günahlandıraraq” işdən azad etmişdilər.

D.Kunayev Qazaxıstanda 30 ildən artıq rəhbər vəzifədə çalışmışdı və partiya idarəçiliyində onun Bpejnev dövründə formalaşmış köhnə metodlara üstünlük verməsi hələ Andropovun Sov.İKP rəhbərliyində olarkən diqqətini çəkmişdi.O, mövcud reallıqlara uyğun fəaliyyətini qura bilmirdi. Bu sırada Sov.İKP MK-nın Baş katibi postuna K.Çernenkonun seçilməsi prosesi tormozlamış oldu. Kunayevin işdən çıxarılma ərəfəsində yaşı yetmişi keçmişdi, psixoloji və fiziki cəhətdən yorulmuşdu. Bu baxımdan Kunayevin rəhbər vəzifədən uzaqlaşdırılması Qazaxıstanda sakit qarşılanardı, ancaq birinci katib vəzifəsinə rus millətindən olan Gennadi Kolbinin gətirilməsi vətəndaşların, xüsusən də gənclərin etirazına səbəb oldu. Qazax cəmiyyətində mərkəzin kadr dəyişikliyinə həyəcanlı reaksiya verilməsi, eyni zamanda, Özbəkistandakı proseslərlə bağlıdır. Məlumdur ki, Özbəkistanda da yerli partiya rəhbərliyinin dəyişdirilməsindən sonra qondarma faktlar əsasında kütləvi represiyalarla müşahidə olunan istintaq işi başlanmışdı. Belə bir aqibət 1986-cı ildə G.Kolbinin hakimiyyətə gəlişi ilə Qazaxıstanda da gözlənilirdi.O zaman İttifaqda narazılıqların əsil səbəblərini gizlədərək bunu vəzifə dəyişikliyi ilə əlaqələndirməyə çalışırdılar. 1986-cı ilin 17-19 dekabrında Kunayevin yerinə Kolbinin təyin edilməsinə etiraz əlaməti olaraq minlərlə qazax tələbəsi Alma-Atada mitinq keçirdi. Qarmaqarışıq şəraitdə iki rus növbətçisinin öldüyü, minlərlə insanın xəsarət aldığı bildirilirdi.Dinc nümayiş iştirakçılarına cəza tədbirləri tətbiq edildi. Gənc demokrat Kayrat Ryskulbekov mübarizə rəmzi kimi tanındı. K.Ryskulbekovu dekabr hadisələrinə görə hakim partiya tərəfindən ölüm hökmü verildi. Kayrat müəmmalı şəraitdə həbsxanada öldü.

Nizam-intizamı bərpa etmək üçün ilk dəfə olaraq ordudan istifadə edildi. Ümumiyyətlə, 1986-cı il Sovet tarixinə millətlərarası toqquşma ili kimi daxil oldu. Hələ Qazaxıstan hadisələrindən bir neçə ay əvvəl mart-aprel aylarında Yakutiyada yakut tələbələri ilə rus gəncləri arasında qarşıdurma olmuşdu.1986-cı ilin dekabr olayları zamanı küçələrə çıxan minlərlə insanın səsləndirdiyi “Kolbin ,Rusiyaya geri dön” ”İstiqlal istəyirik!”,”Qazaxıstan qazaxlarındır!”, “Qazaxıstan BMT-də təmsil olunmalıdır” kimi şüarlar da səslənmişdi. Bu da öz növbəsində sovet partiya rəhbərliyinin ciddi narahatlığına səbəb olmuşdu, ancaq həmin vaxt dərhal yeni təyinat dəyişmək siyasi gərginliyi daha da dərinləşdirə bilərdi. Etiraz dalğasının daha da qüvvətlənməsindən ehtiyat edən sovet rəhbərliyi 10 yanvar 1987-ci ildə Qazaxıstan KP MK-nın ikinci katibi vəzifəsinə milliyətcə qazax olan S.Kubasovu gətirmək məcburiyyətində qaldı. Hadisələrin bir daha təkrarlanmaması üçün DTK vasitəsilə iştirakçılar təqib olunmağa, həbs edilməyə başlandı.

Alma-Ata olayları Orta Asiyada milli məsələnin ciddi olduğunu, rusların və onların timsalında imperiyaya nifrətin getdikcə dərinləşdiyini göstərdi.Tələbələrin etiraz hərəkatı respublikanın ictimai-siyasi həyatı üçün xarakterik olmayan dinamiklik yaratdı. Artıq illərdən bəri yığılıb qalan problemlərin həll edilməsi yönümündə ictimaiyyətin tələblərindən doğan və ziyalıların rəhbərlik etdiyi çoxlu ictimai birliklər, qeyri-hökumət təşkilatları meydana çıxdı. 1987-ci ildə Qazaxıstanda müstəqil təşkilatlar yarandı. Bu təşkilatlar içərisində cəmiyyətin həyatında tez bir müddətdə aparıcı rol oynamağa başlayan ”Təşəbbüs” Sosial-Ekoloji Birliyini, Balxaş və Aral problemləri üzrə İctimai Komitəni misal göstərmək olar. Bütövlükdə cəmiyyətin getdikcə demokratikləşməsi və inzibati-amirlik sisteminin laxlaması yeni ictimai-siyasi hərəkatların formalaşması və inkişafını stimullaşdırırdı.Siyasi arenaya atom əleyhinə hərəkat “Neveda-Semipalatinski”nin qədəm qoyması qazax cəmiyyətinin inkişafının yeni mərhələsi demək idi.Hərəkata görkəmli yazıçı və ictimai xadim Olyas Süleymanov rəhbərlik edirdi. SSRİ-nin dağılması ərəfəsində yaranmış ictimai təşkilatların məhz sosial-ekoloji problemlərin həlli tələbi ilə çıxış etməsi təbii idi. Hələ Sovet İttifaqının tərkibində olduğu dövrdə Mərkəzi Asiyanın ekoloji durumunun getdikcə ağırlaşması müşahidə olunurdu. Bunun başlıca səbəbi isə yerli şəraitin imkanlarını nəzərə almadan kütləvi şəkildə kənd təssərüfatı bitkilərinin əkilməsi, əkin sahələrinin süni surətdə genişləndirilməsi, istər SSRİ, istərsə də Çin tərəfindən yeraltı, yerüstü və səmada yüzlərlə nüvə silahının sınaqdan çıxarılması və s. olmuşdur. Ekoloji tarazlığın pozulmasının nəticəsidir ki, Orta Asiya respublikaları keçmiş İttifaq miqyasında həmişə uşaq ölümünə görə ilkin yerləri tuturdu, nəsillərin cırlaşma prosesi intensiv xarakter alır, onkoloji xəstəliklərin sayı artırdı. Elə buna görə də, regionda yerləşən dövlətlərin qarşısında duran əsas məsələlərdən biri də təbii tarazlığı qoruyub saxlamaq, ekoloji problemlərin həlli üçün birgə səy göstərməkdir. Regionun ayrı-ayrı yerlərində SSRİ dəfələrlə nüvə silahını sınaqdan keçirib. 2002-ci ildə mərkəzi ofisi Surrey qraflığında yerləşən Britaniya Onkoloji Mərkəzinin mütəxəssisləri SSRİ-nin bir neçə on illər nüvə silahlarının sınaqdan keçirdiyi Semipalatinski poliqonu yaxınlığında yaşayan insanlar üzərində tibbi ekspertiza aparıblar. 1949-1989-cu illər ərzində Sovet İttifaqı Semipalatinskidə 470 atom bombasını sınaqdan keçirib – onlardan 354-ü yer altında, 90-ı havada, 26-sı isə yerin tərkində partladılıb.40 il ərzində partlayışların ümumi çəkisi 17 milyon kiloton olub. Radiaktiv tullantıların poliqonun yaxınlığında yaşayan yaşlı və uşaqların səhhətinə mənfi təsir etməsi barədə geniş ictimaiyyətin heç bir məlumatı olmayıb. Sınaqlar keçirilən vaxt SSRİ-nin tibb mütəxəssisləri gizli qaydada həm Semipalatinskidə, həm də poliqondan 150 km kənarda məskunlaşmış əhali üzərində tibbi müşahidələr aparıb. Ancaq əldə olunan bütün nəticələr gizli saxlanılıb. Britaniya alimlərinin verdikləri açıqlamalara görə , nüvə silahının sınaqdan keçirilməsi nəticəsində nüvə çöküntüsü yaranmış zonalardainsanlarda gen dəyişmələri müşahidə olunur. Artıq BMT tərəfindən Semipalatinski xüsusi təhlükə zonası hesab edilir. Qeyd edək ki, Semipalatinskidən uzaq olmayan,Qazaxıstanla sərhəddə yerləşən, uyğur türklərinin yaşadığı Çinin Sintszyan vilayətində də nüvə sınaqları keçirilməkdədir. Burada 11-i yer altında olmaqla 44 dəfə partlayış törədilib.Kolbin Moskvada başqa vəzifəyə təyin olunduqdan sonra1989-cu il iyunun 22-də Nursultan Abış oğlu Nazarbayev Qazaxıstan KP MK-nın birinci katibi seçildi.